Dejbjergvognene
Store norske leksikon,Historie,Arkeologi,Nordisk arkeologi
Dejbjergvognene er et arkeologisk funn fra eldre jernalder i Dejbjerg mose ved Ringkøbing i Jylland, Danmark, et offerfunn bestående av to vogner funnet på bunnen av den såkalte Præstegårdsmose i 1881 og 1883.
Før offernedleggelsen har de enkelte vogndeler vært tatt fra hverandre, og enkelte er gått tapt, slik at det nå bare er bevart tilstrekkelig til at én av vognene har kunnet settes sammen. Den er konstruert som en firehjuls kjerre med karm, særlig oppbygning til setet og med ett drag til to hester. Alle delene er av tre og rikt dekorert med bronsebeslag.Vognene skriver seg fra omkring 100 fvt. Det er uvisst om de er laget i Danmark eller er kommet fra et keltisk område i Mellom- og Vest-Europa. De rikt ornamenterte beslagene er utført i typisk keltisk stil og teknikk. Keltiske fyrstegraver er ofte utstyrt med vogner (se for eksempel Vix), og rester etter en firehjuls vogn med beslag som de på Dejbjerg-vognene, er funnet i en grav ved Ohnheim i Alsace. Les mer i Store norske leksikon offerfunn jernalderen Danmarks forhistorie